钦定古今图书集成/明伦汇编/宫闱典/第022卷 > 《皇太后还政议合行典礼诏》前人
## 钦定古今图书集成/明伦汇编/宫闱典/第022卷 > 《皇太后还政议合行典礼诏》前人

朕顷以嗣承大统，方执初丧，过自摧伤，遂婴疾恙。皇
太后尊居母道，时遘家难，闵余哀荒，俯徇诚请，勉同
听览，用适权宜。赖保护之勤劬，获清明而康复。恭惟
坤德之至静，实厌事机之久烦。迨此弥年，荐承谆诲，
顾实繁于庶政，难重浼于睿慈。然而方国多虞，则共
济天下之务；惟时无事，亦宜享天下之安。“先民有言”，
无德不报。虽日以三牲之养，未足尽于予心；而刑于
四海之风，必务先于孝治。惟是事亲之礼，盖存有国
之规，当极尊崇，以称朕意。应“合行仪范等事，令中书、
门下、枢密院参议以闻。”